Vulfstanas

Vulfstanas (Vulfstanas iš Hedebiu) – IX a. pab. keliautojas ir pirklys. Tarnavo anglosaksų karaliui Alfredui Didžiajam. Apie patį Vulfstaną nieko nežinoma, galbūt jis buvęs danas ar anglosaksas. Tačiau istoriko ir teologo Orozijaus 890-893 m. kūrinio „Veikalas prieš pagonis“ (Historia adversus paganos) vertimas karaliaus Alfredo Didžiojo papildytas tekstu apie Europą į šiaurę nuo Dunojaus ir į rytus nuo Reino. Jame, tarpe kitų aprašymų minima Vulfstano kelionė Baltijos jūra ir jos metu surinktos žinios apie pajūrio tautas. Išlikęs aprašymas sukurtas senąja anglų kalba.

Pagal aprašymą Vulfstanas išvykęs į rytus iš Hedebiu (senovės skandinavų kalba: Heiðabýr, lotyniškai: Haethum, vokiškai: Haithabu) uosto pietų Jutlandijoje ir per septynias paras pasiekęs Druso miestą Prūsijoje. Jam plaukiant iš dešinės gyvenę venedai, o kairėje buvęs Langelandas, Lolandas, Falsteris ir Skonė. Toliau minimos pietų Švedijos žemės ir jų gyventojai svijonai, Gotlandas, Elandas. Už Vyslos Vulfstanas pasiekęs aisčių (prūsų) žemes – Vitlandą, pro Aistmares priplaukęs Drusą. Vulfstano aprašytose aisčių žemėse gyveno prūsų pamedėnų gentis.

Vulfstanas pasakoja, kad aisčių žemėje būta daug pilių, kad gausu medaus ir žuvies. Karaliai ir diduomenė geria kumelių pieną, o prastuomenė – midų. Toliau keliautojas pateikia labai vertingos informacijos apie senovės baltų laidojimo papročius – rašoma, kad numirėlius nelaidotus laiko vieną ar du mėnesius, o didikus dar ilgiau. Paskui numirėlio turtą padalija į 5-6 dalis ir išdėsto aplink namus. Dėl jo vyksta raitelių lenktynės – greičiausieji susirenka ir pasisavina mirusiojo turtą. Po turto dalybų velionis sudeginamas„Baltų religijos ir mitologijos šaltiniai“ I t. Norbertas Vėlius, Mokslo ir enciklopedijų leidykla, 1996. T.1: 164-169 psl..

 Šaltiniai 

 Bibliografija  
 Orosius, Paulus, King of England, Alfred, translator Bosworth, J. and editor Hampson, R.T. (1859). King Alfred's Anglo-Saxon version of the Compendious history of the world by Orosius. Containing,--facsimile specimens of the Lauderdale and Cotton mss., a preface describing these mss., etc., an introduction--on Orosius and his work; the Anglo-Saxon text; notes and various readings; a literal English translation, with notes; Mr. Hampson's Essay on King Alfred's geography, and a map of Europe, Asia, and Africa, according to Orosius and Alfred.[online] archive.org. Pasiekiama: https://archive.org/stream/kingalfredsangl00boswgoog#page/n0/mode/2up [Tikrinta gegužės 20, 2018]. (Vulfstano tekstas apie aisčius originalo kalba - 101p.)
 Karaliaus Alfredo Pauliaus Orozijaus „Pasaulio istorijos“ 1859 leidimo katalogas. [žiniatinklyje] catalog.hathitrust.org. Pasiekiama: https://catalog.hathitrust.org/Record/000114863 [Tikrinta gegužės 20, 2018].
 Jesch, J. (2018). Who was Wulfstan?. [žiniatinklyje] prusaspira.org. Available at: http://www.prusaspira.org/pogezana/Jesch.pdf  [Tikrinta gegužės 20, 2018].
 Englert, A. and Trakadas, A. (2009). Wulfstan's Voyage: The Baltic Sea Region in the early Viking Age as seen from shipboard (Maritime Culture of the North). Roskilde: The Viking Ship Museum. 
 Kemp Malone, On King Alfred's Geographical Treatise, Speculum, Vol. 8, No. 1. (Jan., 1933), pp. 67-78
 Samuel H. Cross, Notes on King Alfred's North: Osti, Este, Speculum, Vol. 6, No. 2. (Apr., 1931), pp. 296-299

Kategorija:Keliautojai
Kategorija:Pirkliai